Document ID: /roh_data/filtered/fineweb-2-filterrobots_roh.jsonl.gz/44270

En l’entira Egipta èn millis da persunas idas sin via per demonstrar cunter il president e general Abdel Fattah al-Sisi. Quai rapporta l'agentura da novitads SDA sin basa dad infurmaziuns da l'Agentura AFP.
General al-Sisi na tolerescha nagina critica
Sulettamain en la chapitala Cairo sajan sa radunadas tschientinas da persunas, scrivan las agenturas vinavant. Ils demonstrants sajan stads sin l'enconuschenta plazza Tahrir.
Quella plazza era il center da las protestas da massa, che avevan manà avant 8 onns a la fin da l'era Mubarak en Egipta. Dapi ch'il general Abdel Fattah al-Sisi haja stgatschà il 2013 il president elegì Mursi na vegnia pli tolerada critica vi da la regenza.
Arrestaziuns ed admoniziuns
La polizia haja schlià svelt ils protests da la notg passada ed arrestà almain 74 persunas, rapporta AFP. Gia avant in'emna aveva al-Sisi admonì ad in congress da giuventetgna che critica vi da la regenza possia esser privlusa.
Appellà als protests aveva in impressari egipzian che viva a l’exil en Spagna. El renfatscha al president al-Sisi ed a plirs generals ch'els sajan corrupts.
RR novitads 12:00+